**Fframwaith sefydlu Cymru Gyfan ar gyfer iechyd a gofal cymdeithasol**

**Nodiadau cyflwyniad briffio**

**Sleid 2**

 Mae sefydlu yn rhoi sylfaen i weithwyr sy’n newydd i rôl gofal cymdeithasol. Mae’n hanfodol fod gweithwyr sy’n newydd i ofal cymdeithasol yn cwblhau rhaglen sefydlu fel eu bod yn gallu dod i ddeall y sector.

* Dylech werthfawrogi pwysigrwydd cyfnod sefydlu sydd wedi’i gynllunio’n dda a’i ystyried yn ofalus, a’r effaith gadarnhaol a gaiff ar ansawdd y gofal a’r cymorth a ddarperir.
* Mae cyfnod sefydlu da yn sicrhau bod gweithwyr yn deall pwysigrwydd ymarfer sy’n canolbwyntio ar yr unigolyn a’r gwerthoedd sy’n sail i waith ym maes iechyd a gofal cymdeithasol. Bydd cyfnod sefydlu sydd wedi’i strwythuro’n dda yn helpu gweithwyr i setlo a bod yn fwy effeithiol yn eu swydd hefyd. Gall wella ymroddiad gweithiwr a boddhad mewn swydd, a chael effaith gadarnhaol ar leihau trosiant staff.
* Mae sefydlu yn creu sylfaen gadarn i weithwyr newydd i’w helpu i ddatblygu eu hymarfer a’u gyrfa yn y dyfodol, yn ac ar draws y sectorau iechyd a gofal cymdeithasol. Mae hefyd yn rhoi dealltwriaeth glir i chi o’r wybodaeth, y sgiliau a’r gwerthoedd rydych eu hangen i sicrhau bod gweithwyr newydd yn ddiogel ac yn gymwys i ymarfer, yn y cyfnod hwn o’u datblygiad.
* Cyflwynwyd Fframwaith Sefydlu Gofal Cymdeithasol i ddechrau yn 2001. Mae wedi’i adolygu bob tua pedair blynedd ers y dyddiad hwnnw i adlewyrchu newidiadau yn y sector a’r ffordd mae gwasanaethau’n cael eu trefnu a’u darparu.
* O ganlyniad i’r newidiadau niferus yn y sector, ein bwriad oedd cynnal adolygiad ysgafn o’r fframwaith yn 2016, gan sicrhau bod cyfeiriadau at ddeddfwriaeth yn gyfredol.
* Fodd bynnag, wrth wneud hynny, gallem weld fod yr iaith a ddefnyddiwyd yn y fframwaith wedi dyddio’n sylweddol ac nad oedd yn adlewyrchu’r iaith a ddefnyddir yn Neddf Gwasanaethau Cymdeithasol a Llesiant (Cymru) 2014. Cafwyd trafodaethau gyda chydweithwyr iechyd hefyd am ehangu’r fframwaith i gynnwys dealltwriaeth o lesiant iechyd fel y gellid ei ddefnyddio gyda gweithwyr mewn lleoliadau iechyd a gofal cymdeithasol. Penderfynwyd, felly, fod angen adolygiad llawn.
* Mae gofyniad rheoleiddio yn dweud fod angen i bob gweithiwr gofal cymdeithasol ymgymryd â sefydliad cadarn gan ddefnyddio’r fframwaith sefydlu argymhellir gennym (Rheoliad 36, Deddf Rheoleiddio ac Arolygu Gofal Cymdeithasol (Cymru) 2016).
* Yn 2015, lansiwyd Dyfarniad Sefydlu Gofal Cymdeithasol yng Nghymru, cymhwyster bychan sy’n cwmpasu elfennau gwybodaeth *cyffredinol fframwaith sefydlu gofal cymdeithasol*. Y bwriad oedd cael cymhwyster gwybodaeth yn unig, a fyddai’n darparu’r conglfeini i weithwyr symud i un o’r cymwysterau ymarfer – naill ai diploma lefel 2 neu 3 mewn iechyd a gofal cymdeithasol.
* Treialwyd y dyfarniad gyda chanlyniadau rhagorol, gyda dysgwyr yn dweud eu bod yn teimlo’n fwy hyderus yn eu swyddi ac yn mynd ymlaen i gwblhau’r cymwysterau diploma. Soniodd rheolwyr am effaith gadarnhaol hefyd gyda dealltwriaeth well o ddulliau sy’n canolbwyntio ar yr unigolyn a ddangoswyd wrth ymarfer.
* Teimlwyd bod defnyddio’r dyfarniad ochr yn ochr â chwblhau’r fframwaith cyfan yn cynnig y potensial i gryfhau gofynion cofrestru i weithwyr gofal preswyl plant. Y sefyllfa bresennol yw bod gweithwyr gofal preswyl plant yn gallu cofrestru ar ôl cwblhau’r *fframwaith sefydlu gofal cymdeithasol*, yna mae gofyn iddynt gwblhau’r cymhwyster ymarfer – Diploma Lefel 3 mewn Iechyd a Gofal Cymdeithasol (Plant a Phobl Ifanc) yn ystod eu tair blynedd gyntaf ar ôl cofrestru. Teimlwn y byddai’r gofyniad hwn yn gadarnach o gyflwyno gofyniad i gwblhau cymhwyster ffurfiol gydag ef.
* Cynhaliwyd ymgynghoriad ac roeddem am fwrw ymlaen â hyn yn sgil newid i’r rheoliadau. Ond ar yr adeg honno, cyhoeddodd Llywodraeth Cymru y byddai gweithwyr gofal cartref yn gorfod cofrestru o 2020 ymlaen a gweithwyr gofal cartref oedolion o 2022 ymlaen. Yn fuan wedyn, penderfynodd Cymwysterau Cymru gynnal adolygiad sector o’r cymwysterau galwedigaethol ar gyfer y sectorau iechyd a gofal cymdeithasol a gofal plant.
* Yn sgil y penderfyniadau hyn, teimlwyd y byddai’n ddoethach aros am ganlyniad yr adolygiad ac yna mabwysiadu dull sector cyfan o ddefnyddio cymhwyster sefydlu i ddarparu sail ar gyfer dysgu, y gellid wedyn ei ystyried fel gofyniad ar gyfer cofrestru.

 Yn dilyn ymgynghoriad gyda’r sector yn ystod gwanwyn 2017 ar y cynnwys diwygiedig o’r fframwaith sefydlu, roedd fersiynau newydd ar gael i’r sector mis Rhagfyr 2017, a’r fframwaith newydd i’w weithredu yn Ebrill 2018.

**Sleid 3**

* Y bwriad yw defnyddio’r fframwaith sefydlu diwygiedig fel fframwaith ar y cyd ar draws iechyd a gofal cymdeithasol. Ychwanegwyd adrannau newydd ar iechyd a llesiant i adlewyrchu hyn. Newidiwyd teitl y fframwaith sefydlu hefyd i *Fframwaith sefydlu Cymru gyfan ar gyfer iechyd a gofal cymdeithasol* (y fframwaith sefydlu). Fe fydd hwn yn cefnogi’r ffordd integredig o weithio.
* Rydym wedi gwneud newidiadau i’r iaith i adlewyrchu Deddf Gwasanaethau Cymdeithasol a Llesiant (Cymru) 2014.
* Rydym wedi gwneud newidiadau i gymryd i ystyriaeth gofynion adroddiad Comisiynydd Pobl Hŷn Cymru, *Lle i’w Alw’n Gartref? – Adolygiad o ansawdd bywyd a gofal pobl hŷn sy’n byw mewn cartrefi gofal preswyl yng Nghymru*. Roedd rhai o’r gofynion yn cynnwys:
* anghenion corfforol ac emosiynol pobl hŷn, yn cynnwys pobl hŷn sy’n byw gyda dementia
* diogelu oedolion, esgeulustod emosiynol a ‘digwyddiadau byth bythoedd’
* sut i leisio pryderon
* cyfathrebu da a dulliau cyfathrebu eraill i’r rhai sy’n byw gyda dementia a/neu sydd wedi colli defnydd o synhwyrau
* cefnogi heb analluogi
* hawliau a hawliadau pobl hŷn
* gofal, tosturi, caredigrwydd, urddas a pharch.
* Rydym wedi ymestun yr amser i weithiwr gwblhau’r fframwaith sefydlu i chwe mis i ystyried yr adrannau newydd ar iechyd a llesiant a chan fod y broses sefydlu’n fwy.

**Sleid 4**

 Fe amlygodd yr adroddiad gan Gymwysterau Cymru o gymwysterau iechyd a gofal cymdeithasol a gofal plant nifer o faterion. Mae’r rhain yn cynnwys:

* dysgwyr ddim yn teimlo fel eu bod yn barod ar gyfer y gweithle
* dulliau anghyson o sefydlu
* dyblygiad dysgu ar lefelau gwahanol.

 Fel rhan o’r gyfres newydd o gymwysterau, mae cymhwyster ‘craidd’ ar gyfer iechyd a gofal cymdeithasol wedi’i ddatblygu. Mae hyn yn cynnwys yr holl wybodaeth mae pob gweithiwr newydd angen, heb ystyried eu rôl, ac mae’n adlewyrchu cynnwys y fframwaith sefydlu newydd. Mae pob gweithiwr newydd angen cwblhau'r cymhwyster ‘craidd’ cyn iddynt ddechrau eu cymhwyster ymarfer, yn lefel 2 neu 3.

 Fe fydd hyn yn helpu gyda materion fel dyblu dysgu oherwydd os mae gweithiwr wedi cwblhau'r cymhwyster lefel 2 craidd a’r cymhwyster ymarfer ac wedyn symud ymlaen i rôl lefel 3, fe fyddant angen cwblhau cymhwyster lefel 3 ymarfer.

**Sleid 5**

 Fe benderfynodd Llywodraeth Cymru gofrestru’r gweithlu gofal cartref, a gan fod gennym ni gofrestr sy’n seiliedig ar gymwysterau, mae angen i ni nodi’r cymwysterau priodol ar gyfer y gweithwyr yma.

 O fis Ebrill 2020 pan mae cofrestru yn ofynnol, fe gaiff y cymhwyster ‘craidd’ ei ddefnyddio ar gyfer cofrestru cychwynnol. Fe fydd hwn angen ei gyflawni o fewn chwe mis o ddyddiad cychwyn y gweithiwr. Fe fydd wedyn tair blynedd o ddyddiad cofrestru i gwblhau’r cymhwyster ymarfer sy’n berthnasol i’w rôl. Mae’r cymwysterau wedi’u rhestru yn y *Fframwaith cymwysterau ar gyfer y sector gofal cymdeithasol yng Nghymru*. [gofalcymdeithasol.cymru/cms\_assets/file-uploads/Fframwaith-Cymwysterau-ar-gyfer-y-sector-gofal-cymdeithasol-yng-Nghymru.pdf](https://gofalcymdeithasol.cymru/cms_assets/file-uploads/Fframwaith-Cymwysterau-ar-gyfer-y-sector-gofal-cymdeithasol-yng-Nghymru.pdf)

* Rhwng Ebrill 2018 ac Ebrill 2020, mae gweithwyr gofal cartref yn gallu cofrestru yn wirfoddol.

 Er bod y Dyfarniad Lefel 2 yn seiliedig ar y *Fframwaith sefydlu gofal cymdeithasol*, fe fydd yn cael ei dderbyn tan fod y cymhwyster ‘craidd’ newydd ar gael o fis Medi 2019. Rydym ni wedi mapio’r dyfarniad i’r fframwaith sefydlu newydd.

* Os nad yw gweithiwr gofal cartref yn meddu ar un o’r cymwysterau gofynnol rhestredig, gall gofrestru hyd at fis **Ebrill 2020** drwy:
* gwblhau Dyfarniad Lefel 2 Sefydlu Gofal Cymdeithasol (Cymru) a chyflwyno datganiad cymhwysedd gan reolwr

**neu**

* os yw wedi gweithio fel gweithiwr gofal cartref am fwy na thair blynedd, gall ei reolwr presennol gadarnhau ei gymhwysedd a’i addasrwydd i’w gofrestru a chyflwyno datganiad cymhwysedd. Dim ond tan fis Ebrill 2020 y mae’r llwybr hwn ar gael.

* Fodd bynnag, os yw’r gweithiwr gofal cartref yn gwneud cais ar ôl Ebrill 2020,
* bydd naill ai angen un o’r cymwysterau gofynnol rhestredig arno **neu’r** cymhwyster sefydlu ‘craidd’ newydd (Cymru)

**a**

* *Fframwaith sefydlu Cymru gyfan ar gyfer iechyd a gofal cymdeithasol* (mae’n rhaid cwblhau’r rhan hon yn y chwe mis ymarfer cyntaf, yna dylai’r gweithiwr gofrestru). Os defnyddir y llwybr sefydlu bydd gofyn cwblhau un o’r cymwysterau ymarfer a restrwyd o fewn y cyfnod cofrestru tair blynedd cyntaf.

**Sleid 6**

**Arddangosiad**

Mae’r fframwaith sefydlu’n cynnwys saith adran:

* Adrannau 1 a 2: Egwyddorion a gwerthoedd iechyd a gofal cymdeithasol (oedolion **neu** blant a phobl ifanc)
* Adrannau 3 a 4: Iechyd a llesiant (oedolion **neu** blant a phobl ifanc)
* Adran 5: Ymarfer proffesiynol fel gweithiwr iechyd a gofal cymdeithasol (oedolion **a** phlant a phobl ifanc)
* Adran 6: Diogelu unigolion (oedolion **a** phlant a phobl ifanc)
* Adran 7: Iechyd a diogelwch mewn iechyd a gofal cymdeithasol (oedolion **a** phlant a phobl ifanc).

**Logiau cynnydd**

Rhowch enghraifft o’r rhain, awgrymwch log cynnydd adran 5 (ymarfer proffesiynol).

Mae pob un o’r saith log cynnydd yn cael eu rhannu fel a ganlyn:

* **penawdau –** er enghraifft, 5.5 Ymddygiad personol gweithiwr iechyd a gofal cymdeithasol
* **amcanion –** er enghraifft, pwysigrwydd cynnal proffesiwn gweithwyr iechyd a gofal cymdeithasol
* **deilliannau dysgu gwybodaeth graidd** **–** nodi’r wybodaeth a’r ddealltwriaeth y mae angen i weithwyr newydd eu cael yn eu cyfnod sefydlu. Mae hyn yn cynnwys y wybodaeth graidd sy’n berthnasol i bob lleoliad iechyd a gofal cymdeithasol, a’r rhai sy’n benodol i’w swydd a’u gweithle
* **deilliannau dysgu ychwanegol *Fframwaith sefydlu Cymru gyfan*** **–**cadarnhau ymarfer yn y gweithle
* **tystiolaeth a ddefnyddiwyd –** lle i nodi pa dystiolaeth a ddefnyddiwyd i fodloni’r amcan
* **aseswyd gan bwy a phryd –** pwy asesodd fod y gweithiwr yn gallu bodloni’r amcan. Gall amrywiaeth o bobl asesu deilliannau dysgu’r fframwaith sefydlu, yn cynnwys:
* rheolwr llinell uniongyrchol y gweithiwr
* ei arweinydd tîm
* ei fentor
* ei weithiwr cymdeithasol goruchwyliol
* ei asesydd cymwysterau.

Bydd angen i asesydd cymwysedig asesu’r dystiolaeth iddi gael ei derbyn tuag at gymhwyster neu uned achrededig.

* **llofnodion** i’w cwblhau gan y person a gynhaliodd yr asesiad. Cyfrifoldeb y rheolwr yw cymeradwyo’r fframwaith sefydlu cyfan ar ôl iddo gael ei gwblhau.

Nid oes rhaid cwblhau rhai elfennau o’r *Fframwaith sefydlu Cymru gyfan* ychwanegol os nad yw’n rhan o’r swydd (er enghraifft symud a lleoli).

**Gweithlyfrau**

* Datblygwyd y rhain i helpu i roi’r fframwaith sefydlu ar waith ac i gefnogi gweithwyr newydd i gael y dystiolaeth sydd ei hangen i gwblhau’r logiau cynnydd ac i ennill y cymhwyster ‘craidd’.
* Mae’r gweithlyfrau’n cynnwys nifer o weithgareddau dysgu sy’n defnyddio astudiaethau achos, ffilmiau a chwestiynau ysgrifenedig i gefnogi dysgu. Gallech newid, defnyddio dysgu arbrofol neu ychwanegu at yr astudiaethau achos i adlewyrchu’r rhan o’r sector rydych chi’n gweithio ynddi. Mae’n bosibl trosglwyddo’r astudiaethau achos sydd ar gael a’r dysgu o’r rhain ar draws gwahanol rolau a lleoliadau.
* Nid yw’r gweithlyfrau’n ofyniad gorfodol ond ein gobaith yw y byddant yn adnodd defnyddiol a byddem yn eich argymell yn gryf i’w defnyddio. Bydd cwblhau’r gweithlyfrau’n darparu tystiolaeth i reoleiddwyr y gwasanaeth eich bod chi’n cynnal prosesau sefydlu cadarn. Gellir eu defnyddio fel tystiolaeth gan weithwyr tuag at ennill cymhwyster hefyd. Os yw’r gweithlyfrau’n cael eu defnyddio i gefnogi tystiolaeth tuag at gymhwyster, bydd angen i’r dystiolaeth gael ei hasesu gan asesydd cymwysedig.
* Os nad yw dysgwr wedi cael swydd eto gall gwblhau’r deilliannau dysgu gwybodaeth yna dychwelyd at weithgareddau seiliedig ar ymarfer ar ôl cael swydd.
* Mae yna golofn ar ochr dde pob gweithlyfr i aseswyr cymwysterau ei defnyddio i gofnodi nodiadau.
* Pennawd myfyrio’r gweithlyfr. Mae’r pennawd hwn yn gyfle i’r dysgwr fyfyrio ar yr hyn mae wedi’i ddysgu yn ystod y gweithlyfr hwn.
* Myfyrio ar leoliad ymarfer. Mae’r pennawd hwn yn gyfle i’r rhai sy’n cwblhau’r gweithlyfr drwy leoliad i gwblhau adroddiad myfyriol byr ar yr hyn maent wedi’i ddysgu yn ystod y gweithlyfr hwn.
* Mae yna adran ar ddiwedd pob gweithlyfr ar gyfer yr asesydd cymwysterau/trafodaeth dysgwr. Dylid defnyddio’r rhain pan gyflwynir y gweithlyfrau fel tystiolaeth tuag at gwblhau cymwysterau pellach.

**Cyflwyniad a chanllawiau**

Datblygwyd dogfen gyflwyniad a chanllawiau y gellir eu defnyddio fel canllaw i reolwyr ac i weithwyr hefyd.

**Geirfa**

* Mae yna eirfa sy’n cwmpasu’r holl weithlyfrau a logiau cynnydd ac yn darparu rhai diffiniadau o’r termau a ddefnyddir. Bydd unrhyw beth sydd wedi’i farcio’n **dywyll** yn cael ei gynnwys yma. Y nod yw sicrhau cysondeb yn ystyr rhai o’r termau a ddefnyddir.

**Adnoddau**

* Mae yna adran sy’n cynnwys dolenni a chyfeiriadau a allai fod yn ddefnyddiol i’r gweithiwr newydd.

**Sleid 7**

**Fersiwn Word**

* Roedd rhain ar gael o fis Rhagfyr 2017. Fersiwn blaen o’r fframwaith sefydlu y gellir ei chwblhau gan y gweithwyr a’i hargraffu.
* Mae hwn yn fersiwn blaen y gellir ei hargraffu mewn du a gwyn.
* Gellir ei lawrlwytho’r fersiwn yma a’i defnyddio oddi ar lein heb mynediad i’r rhyngrwyd.

**Fersiwn pdf**

* Roedd rhain ar gael o fis Chwefror 2018. Fersiwn ryngweithiol, lliw llawn y gellir ei chwblhau gan y gweithwyr. Mae’n cynnwys blychau gellir eu hadolygu.
* Mae hwn yn fersiwn ddeniadol, mwy lliwgar.
* Fersiwn y gellir ei lawrlwytho a’i defnyddio oddi ar lein heb mynediad i’r rhyngrwyd.

**Man Dysgu**

* Ar gael gwanwyn 2018. Datblygwyd hwn fel fformat sy’n galluogi dysgwyr i gwblhau’r gweithlyfrau ar blatfform Moodle ar-lein.
* Galluogi’r rheolwr i adolygu adrannau sydd wedi’u cwblhau a rhoi sylwadau. Bydd angen sicrhau bod eich dysgwyr yn gallu cael mynediad at gyfrifiadur a’r rhyngrwyd i ddefnyddio fersiwn y we o’r fframwaith sefydlu.
* Creu cyfrif ar-lein.
* Gall y gweithiwr gadw cofnod o’i ddysgu.
* Gall ddefnyddio adnoddau dysgu ar-lein eraill.